Diefstal van landbouprodukte kommerwekkend(Foto: StatsSA) Die landbouorganisasie TLU SA sê daar was die afgelope ruk ŉ beduidende toename in die diefstal van landbouprodukte. Dit sluit in diefstal van boere se oeste en vee en ook al hoe meer kabeldiefstal. Henk van de Graaf, voorsitter van TLU SA se Noordstreek, sê die toename in diefstal neem kommerwekkende afmetings aan en dit is duidelik dat misdadigers hulle nie aan die afsonderingsregulasies steur nie. “Wat ons verder bekommer is die feit dat plaaswagte en gemeenskapspolisiëringsforums uitdruklik deur die minister van polisie verbied is om met hul normale patrollies en misdaadvoorkoming voort te gaan. Waar die polisie tans fokus op ander sake, beteken dit dat die landelike gebiede nou onbeveilig is. Misdadigers weet dit en maak misbruik van die situasie,” sê Van de Graaf. “Ons is ook bekommerd dat die polisie se prioriteite in sommige gevalle nie reg is nie, deurdat hulle eerder mense wat ŉ rook- of drinkdingetjie wil aanskaf, selfs onredelik hardhandig vervolg, terwyl boewe wat voedselsekerheid bedreig, geen vorm van polisiëring vrees nie.” ŉ Algehele verbod op die verkoop van alkohol en sigarette geld sedert die staat van algehele afsondering – tot die groot frustrasie van miljoene Suid-Afrikaners. Van de Graaf sê hulle raai boere aan om hul waaksaamheid op hul eie plase te verhoog, maar dat die krag van plaaswagte juis lê in die onderlinge samewerking en doeltreffende kommunikasie. Groter gebiede as net jou eie plaas en openbare paaie, wat dikwels die toegangs- en wegkomroetes van misdadigers is, moet ook gepatrolleer word. Hy sê dié gebiede is nou verlate, wat die landelike boewe uiteraard verwelkom. “Ná die geweldige droogte en die landboubedryf se verlamming as gevolg van die bek-en-klouseer, kan boere nie nou nog onbeheerste diefstal van hulle produkte bekostig weens irrasionele besluite van die minister van polisie in dié verband nie,” sê Van de Graaf. “Boere begin hul plase nou as rampgebiede beskou en gaan hul eie noodmaatreëls instel teen enige verdagte betreding of beweging op die plaas,” waarsku hy. “Dit gaan tot niemand se voordeel wees nie en ons doen ŉ beroep op die provinsiale regering om die saak dringend met die nasionale regering op te neem ten einde ŉ spoedige hersiening van bestaande opdragte in dié verband te kry. Ons kan nie nog drie weke so aangaan nie.”